‘บีทูเอส อีโค โปรดักต์’ ของใช้รีไซเคิลใกล้ๆ ตัวนักอ่าน
“บุญรัตน์” ผู้ถือหุ้นใหญ่มาลี ดึงหุ้น 15% กลับจาก EMPRESS ขายคืนให้ “กมลฉัตร” บุตรสาวที่เป็นสะใภ้จึงรุ่งเรืองกิจถือหุ้นแทน
14 ส.ค. 2555

“บุญรัตน์” ผู้ถือหุ้นใหญ่มาลี ดึงหุ้น 15% กลับจาก EMPRESS ขายคืนให้ “กมลฉัตร” บุตรสาวที่เป็นสะใภ้จึงรุ่งเรืองกิจถือหุ้นแทน 
กองทุน EMPRESS VENTURES (เอ็มเพรส เวนเจอร์) รายงานสำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) ว่า วันที่ 8 ส.ค.ที่ผ่านมา ได้ขายหุ้นบริษัท มาลีสามพราน (MALEE) ที่ถืออยู่ทั้งหมด 10.515 ล้านหุ้น คิดเป็น 15.02% ออกไปให้กับนางกมลฉัตร จึงรุ่งเรืองกิจ 
นางกมลฉัตร รายงาน ก.ล.ต.ว่า ก่อนได้หุ้นมาลีสามพราน เดิมถือหุ้นอยู่ 5,000 หุ้น คิดเป็น 0.007% รวมกับหุ้นใหม่ที่ได้มา ดังนั้นรวมถือหุ้นทั้งสิ้น 15.028% ของทุนชำระแล้ว โดยราคาได้มาสูงสุด 90 วันก่อนได้มา 91.75 บาท ขณะที่ราคา ณ วันที่ 8 ส.ค. ปิด 88 บาท สูงสุดที่ 91.25 บาท หรือเฉลี่ยประมาณ 89 บาท มูลค่าซื้อขายโดยประมาณ 936 ล้านบาท 
นางกมลฉัตร เป็นบุตรสาวคนที่ 2 ในทั้งหมด 3 คน ของนายฉัตรชัยจินตนา (จิราธิวัฒน์) บุญรัตน์ ประธานกรรมการและประธานเจ้าหน้าที่บริหาร และเป็นผู้ถือหุ้นใหญ่ MALEE ผ่านบริษัท เอบิโก้ โฮลดิ้งส์ ซึ่งถือหุ้น 25.49% 
ทั้งนี้ นางกมลฉัตรได้แต่งงานกับนายสกุลธร จึงรุ่งเรืองกิจ บุตรนายพัฒนา (เสียชีวิต)นางสมพร จึงรุ่งเรืองกิจ ทายาทไทยซัมมิท กรุ๊ป เมื่อเดือน ก.พ.ที่ผ่านมา
การที่นางกมลฉัตรเข้ามาซื้อหุ้น MALEE ครั้งนี้ เป็นการซื้อหุ้นคืนจากกองทุนต่างชาติดังกล่าว ซึ่งอาจเป็นไปได้ว่าเข้ามาถือหุ้นแทนบิดา ภายหลังนายฉัตรชัยซื้อหุ้นและโอนหุ้นที่ถือ โดย บล.เครดิต สวิส คืนกลับมาให้บุตรสาว 
นายฉัตรชัย ประธานกรรมการบริหาร บริษัท มาลีสามพราน กล่าวว่า บริษัท เอ็มเพรส เป็นกองทุนหนึ่งที่จัดตั้งโดย บล.เครดิต สวิส สาขาสิงคโปร์ (CREDIT SUISSE AG) ซึ่งการขายหุ้นของ บล.เครดิต สวิส สัดส่วน 15% ไม่มีผลกับบริษัท เนื่องจากเป็นการขายปรับพอร์ตการลงทุนตามปกติ 
“เอ็มเพรส เวนเจอร์ เป็นกองทุนหนึ่งที่เครดิตสวิส ตั้งขึ้นมาซึ่งเข้ามาถือหุ้น MALEE นานแล้ว ก่อนที่หุ้นจะถูกตลาดแขวนป้ายห้ามซื้อขาย (เอสพี) ปรับโครงสร้างทุนหลายปีที่ผ่านมา การขายหุ้นครั้งนี้ บล.เครดิตสวิส ได้กำไรดี” นายฉัตรชัย กล่าว
ขณะที่ผลประกอบการมาลีสามพรานไตรมาส 2 กำไรสุทธิโต 131 ล้านบาท หรือ 336% เทียบช่วงเดียวกันปีก่อนมีกำไรเพียง 39 ล้านบาท และครึ่งแรกปีนี้มีกำไร 347 ล้านบาท กำไรต่อหุ้น 4.96 บาท ขณะที่ครึ่งปีก่อนกำไร 69.45 ล้านบาท กำไรต่อหุ้น 0.99 บาท 
กำไรที่เติบโตอย่างมากมาจาก MALEE และบริษัทย่อยมียอดขายรวม 1,643.2 ล้านบาท เพิ่มขึ้น 818 ล้านบาท หรือ 99% ซึ่งเป็นผลมาจากยอดขายในประเทศ ธุรกิจรับจ้างผลิต และธุรกิจส่งออกที่เพิ่มขึ้น 
อย่างไรก็ตาม ผลดำเนินงานไตรมาส 2 เป็นการทำกำไรเติบโตต่อเนื่องจากไตรมาสแรก ซึ่งมีกำไร 176.86 ล้านบาท กำไรต่อหุ้น 2.53 บาท เทียบช่วงเดียวกันปี 2554 มีกำไรสุทธิเพียง 30.34 ล้านบาท